ཉམས་གསོ་པ་རྣམས་ཀྱིས་གྱང་ཐང་གི་ངོས་ཞིག་གསོ་བྱས་ཏེ་ལས་ཀའི་མགོ་བརྩམས།ཁོང་ཚོས་ས་གནས་ཀྱི་ས་དཀར་དང་མིས་བཟོས་འབྱར་ཆུ་གཉིས་ཀ་བསྲེས་ཏེ་གྱང་སྟེང་གི་གས་སྲུབས་དང་བར་སྟོང་ཆེ་ཁག་གི་ནང་གི་བརྫངས།སྔར་ཡོད་གྱང་ཐང་གི་ངོས་ནས་མར་ལྷུང་ཡོང་བའི་ལེབ་ཆག་རྣམས་ཀྱང་གོང་བཀོད་ཀྱི་ཐབས་ལམ་སྤྱད་དེ་ཕྱིར་སྦྱར་བ་རེད།གྱང་ཐང་གི་ངོས་ཉམས་གསོ་བྱས་ཚར་རྗེས་གྱང་བཞི་བོ་གཙང་སྦྲ་བྱེད་པའི་ལས་ཀའི་མགོ་བརྩམས་པ་རེད།ཉམས་གསོ་པ་རྣམས་ཀྱིས་པིར་དང་ཆུ།ཞུན་རྫས་བཅས་ལ་བརྟེན་ནས་གྱང་ངོས་སུ་དུས་ཀྱི་འགྲོས་དང་བསྟུན་ནས་བསགས་ཡོད་པའི་རྡུལ་དྲེགས་དང་དུད་དྲེགས་རྣམས་གཙང་མར་འཕྱི་ཐུབ་པ་བྱུང་།ངོས་འགའ་རེར་སྔོན་ཆད་ཉམས་གསོ་རེ་བྱེད་སྐབས་ས་གནས་ཀྱི་ས་དཀར་གྱིས་རགས་མོས་བྱུགས་པ་ལ་བརྟེན་ནས་སྲུང་མ་གཙོ་བོ་འགའ་རེའི་ཞལ་བཀབ་པ་དེ་འདྲའང་འདུག་ལ།གནས་ཚུལ་འདི་འདྲ་དང་འཕྲད་སྐབས་ཉམས་གསོ་པ་རྣམས་ཀྱིས་བརྐོས་གྲི་ལ་བརྟེན་ནས་འཇིམ་པ་རྣམས་བཀོག་རྗེས།ཐང་གའི་རྨང་གཞི་ཁོ་རང་གི་སྟེང་ནས་ཕྱིར་ཉམས་གསོ་བྱས་པ་རེད།